Yoomoo Frozen Yogurt เป็นโฟรเซ่นโยเกิร์ตที่เดินทางไกลมาจากประเทศอังกฤษ ตั้งรกรากในประเทศไทยที่สยามพารากอนเป็นแห่งแรก โดยร้านอยู่บริเวณชั้น G หันหลังให้กับร้าน Stickhouse หรือพูดง่ายๆ คือใกล้กับร้านคริสปี้ครีมนั่นเองค่ะ ส่วนสาขาที่สองที่เพิ่งเปิดใหม่ไม่นานมานี้อยู่ที่ห้างหรูแห่งใหม่ Emquartier นั่นเอง

วันนี้เรามาสั่งโฟรเซ่นโยเกิร์ตรสธรรมชาติถ้วยใหญ่ (185 บาท) ใส่ท็อปปิ้งอัลมอนด์สไลซ์ (25 บาท) กับสตรอเบอร์รี่ (30 บาท) รวมเป็น 240 บาทค่ะ วิธีการสั่งไอศกรีมก็คือเลือกขนาด ซึ่งทางร้านมีให้เลือกสี่ขนาด คือ โคน (75 บาท) ถ้วยเล็ก (85 บาท) ถ้วยกลาง (125 บาท) และถ้วยใหญ่ (185 บาท) จากนั้นจึงเลือกรสชาติของโฟรเซ่นโยเกิร์ตซึ่งก็มีสี่รสให้เลือก ได้แก่ รสธรรมชาติ สตรอเบอร์รี่ วานิลลา และช็อคโกแล็ตค่ะ (ขอชิมได้ด้วยน๊า) ขั้นตอนสุดท้ายคือการเลือกท็อปปิ้งซึ่งจะใส่หรือไม่ใส่ก็ได้ ท็อปปิ้งแต่ละชนิดมีราคาไม่เท่ากัน ท็อปปิ้งที่นี่มีทั้งที่เป็นผลไม้สด ธัญพืช มาร์ชแมลโล่ว ช็อคโกแล็ต และซอสค่ะ ถ้าขี้เกียจเลือกเองทางร้านก็มีไอศกรีมพร้อมท็อปปิ้งแนะนำให้ด้วยนะคะ

โฟรเซ่นโยเกิร์ตของ Yoomoo เราค่อนข้างชอบมากตรงที่มีรสชาติเบาๆ เหมือนไอศกรีม fat free แต่ว่าเนื้อแน่น กินแล้วสดชื่นดีค่ะ มีกลิ่นและรสของโยเกิร์ตแบบเบาๆ ทำให้เข้ากันมากเวลาเลือกท็อปปิ้งที่เป็นผลไม้สด คราวนี้เลือกสตรอเบอร์รี่มา รสชาติสตรอเบอร์รี่แอบเปรี้ยวค่ะแต่ก็โชคดีที่เลือกอัลมอนด์มาตัดรสและให้เนื้อสัมผัสกรุบกรอบ ถ้วยใหญ่นี่เรากินกับเพื่อนแทบไม่หมดค่ะ สงสัยจะใหญ่เกินไปสำหรับกินสองคน (แต่สุดท้ายก็หมด ฮ่าๆ ทำเป็นบ่นว่าใหญ่ไป)

ทางร้านมีที่นั่งบริเวณด้านข้างร้านค่ะ แนะนำว่าให้จองที่นั่งก่อนแล้วค่อยไปเลือกซื้อโฟรเซ่นโยเกิร์ตนะคะ ไม่งั้นอาจจะต้องเดินถือไปกินไปเน้อ